عبد الباطن نعمانی

عبد الباطن نعمانی (پیدائش: 5 مارچ 1973) ایک ہندوستانی عالم دین، مفتی، محقق اور مصنف ہیں۔ وہ جامع مسجد گیان واپی، بنارس کے شاہی امام، بنارس کے مفتی اور معروف علمی خانوادے کے چشم و چراغ ہیں۔ وہ انجمن مسجد انتظامیہ بنارس کے جنرل سیکریٹری اور جمعیۃ علماء بنارس و جمعیۃ الانصار بنارس کے سرپرست بھی ہیں۔ جامع مسجد گیان واپی پر ان کی تصنیف "جامع مسجد گیان واپی تاریخ کے آئینے میں" معروف ہے۔

 ابتدائی و تعلیمی زندگی 
عبد الباطن نعمانی 5 مارچ 1973 کو آزاد پارک، پیلی کوٹھی، بنارس میں پیدا ہوئے۔ انھوں نے ابتدائی تعلیم گھر پر والدہ سے ناظرہ قرآن کے ذریعے حاصل کی۔ بعد ازاں مدرسہ مظہر العلوم سے پرائمری دینی تعلیم مکمل کی اور پھر جامعہ مظہر العلوم، بنارس سے 1993ء میں فراغت حاصل کی۔ انھوں نے الہ آباد مدرسہ بورڈ سے فاضل کا امتحان بھی پاس کیا اور صحیح بخاری زین العابدین اعظمی سے پڑھی۔

نعمانی نے دینی و علمی تربیت متعدد جید علما سے حاصل کی۔ ان کے ممتاز اساتذہ میں ارشد قاسمی مدنی، خورشید انور اعظمی، مجیب الغفار، ثناء اللہ نعمانی اور حبیب الرحمن معروفی شامل ہیں۔ ان اساتذہ کرام کی علمی رہنمائی نے ان کی فکری بنیادوں کو استوار کیا اور انھیں ایک باوقار عالم دین کے طور پر تیار کیا۔

 علمی وراثت 
نعمانی کا تعلق بنارس کے ایک ممتاز علمی و دینی خانوادے سے ہے، جس نے کئی دہائیوں تک جامع مسجد گیان واپی کی امامت اور شہر بنارس میں دینی قیادت کی خدمات انجام دی ہیں۔ ان کے دادا مفتی محمد ابراہیم 1927ء سے 1966ء تک، والد مفتی عبد السلام نعمانی 1966ء سے 1987ء تک اور چچا زاد مفتی عبد الباسط ابراہیمی 1987ء سے 2002ء تک ان مناصب پر فائز رہے۔ 2002ء میں مفتی عبد الباطن نعمانی کو اپنے خاندان کے چوتھے جانشین کے طور پر شاہی امام مقرر کیا گیا۔

 تدریسی و مذہبی خدمات 
فراغت کے بعد سے وہ جامعہ مظہر العلوم، بنارس میں تدریس سے وابستہ ہیں۔ 2002ء سے وہ جامع مسجد گیان واپی کے شاہی امام اور بنارس کے مفتی کی حیثیت سے خدمات انجام دے رہے ہیں۔ وہ دارالافتا کے ذریعہ عوام کو شرعی رہنمائی فراہم کرتے ہیں اور دارالقضاء شرعی پنچایت میں معاشرتی و خاندانی تنازعات کا شرعی حل تلاش کرتے ہیں۔

 تنظیمی وابستگیاں 
نعمانی مختلف دینی و سماجی تنظیموں سے فعال طور پر وابستہ ہیں۔ وہ انجمن مسجد انتظامیہ، بنارس کے جنرل سیکریٹری کے طور پر خدمات انجام دے رہے ہیں۔ اس کے علاوہ وہ جمعیۃ علماء بنارس اور جمعیۃ الانصار بنارس کے سرپرست بھی ہیں۔ ان کی روحانی و اصلاحی وابستگی حضرت مولانا قمر الزماں الہ آبادی سے ہے، جن کی صحبت نے ان کے فکری و اخلاقی ارتقا میں اہم کردار ادا کیا۔

 قومی ہم آہنگی اور سماجی خدمات 
نعمانی نے قومی یکجہتی اور مذہبی رواداری کے فروغ کے لیے کئی نمایاں اقدامات کیے ہیں۔ وہ ملائم سنگھ یادو، سونیا گاندھی اور اکھلیش یادو جیسے سیاسی رہنماؤں سے ملاقات کر کے اقلیتوں کے مسائل اجاگر کرتے رہے ہیں۔

2006ء میں سنکٹ موچن ہنومان مندر بم دھماکے کے بعد بین المذاہب ہم آہنگی کے فروغ پر انھیں "انسٹی ٹیوٹ آف پلاننگ اینڈ مینجمنٹ" کی جانب سے کرن بیدی کے ہاتھوں اعزاز دیا گیا۔ 2018ء میں اردو اکادمی لکھنؤ نے ان کی علمی و سماجی خدمات کے اعتراف میں انھیں اعزاز سے نوازا۔

 تصنیف و تحقیق 
ان کی اہم تصانیف میں درج ذیل شامل ہیں:
 جامع مسجد گیان واپی: تاریخ کے آئینے میں
 حج کا معلم
 آثارِ بنارس (تحقیق و تعلیق)
 تذکرہ مشائخ بنارس (تحقیق و تعلیق)

 حوالہ جات 

زمرہ:1973ء کی پیدائشیں
زمرہ:بنارس کی شخصیات
زمرہ:بقید حیات شخصیات